Re ne re abetswe go ya go direla kwa toropong ya Campos, e gone jaanong e nang le diphuthego di le 15. Fa re goroga, go ne go se na phuthego mme go ne go na le setlhopha se le sengwe fela le legae la barongwa. Go ne go nna bokgaitsadi ba le banê kwa go lone e bong Esther Tracy, Ramona Bauer, Luiza Schwarz le Lorraine Brookes (jaanong ke Lorraine Wallen). Tiro ya me mo legaeng leo e ne e le go tlhatswa diaparo le go rwalela dikgong. Bosigo bongwe fa re sena go tshwara Thuto ya Tora ya Tebelo, re ne ra nna le moeng yo o sa lalediwang. Mosadi wa me o ne a ikhuditse mo sofeng fa re ntse re tlotla ka ditiragalo tsa letsatsi. Fa a re o a ema, go ne ga tswa noga mme e ne ya baka khuduego mo tlung go fitlha ke e bolaya!